Melestradurezh: krouet e voe kumun ar Faoued e 1790. Gant al lezenn eus an 23 a viz Eost 1790 e voe lakaet ar Faoued da benn ur chanton, hini ar Faoued, ha da benn ur bann, Bann ar Faoued, seizh kanton ennañ: ar Faoued, Berne, Gourin, Langoned, Lannejenn, Prizieg ha Pleurdud. Gourin, sez ur senesaliezh, a glaskas mirout he sez roueel, met nachet e voe gant ar Faoued; en aner choazh e klaskas Gourin bout staget ouzh Karaez war tachenn ar justis. Gant Bonreizh Bloaz III (22 a viz Eost 1795) e voe lamet ar bannoù ha bodet e veze kuzulioù-kanton (ne chome tamm emrenerezh ebet gant kumunioù ar chanton). Brasaet e voe Kanton ar Faoued e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet en Arondisamant Pondi krouet e 1800.